

 **K U V E N D I**

**P R O J E K T L I GJ**

**Nr.\_\_\_\_\_\_\_\_\_ /2019**

 **PËR**

**DISA SHTESA DHE NDRYSHIME NË LIGJIN NR. 8328, DATË 16.4.1998, “PËR TË DREJTAT DHE TRAJTIMIN E TË DËNUARVE ME BURGIM DHE TË PARABURGOSURVE”, TË NDRYSHUAR**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,

V E N D O S I:

Në ligjin nr. 8328, datë 16.4.1998, “Për të drejtat dhe trajtimin e të dënuarve me burgim dhe të paraburgosurve”, të ndryshuar, bëhen këto shtesa dhe ndryshime:

**Neni 1**

Pas nenit 1 shtohet neni 1/1 me këtë përmbajtje:

Neni 1/1

Përkufizime

1. Institucionet e ekzekutimit të vendimeve penale janë institucionet e paraburgimit dhe institucionet e ekzekutimit të dënimit me burgim.

2. “I paraburgosur” është çdo person, shtetas shqiptar, i huaj ose pa shtetësi, ndaj të cilit është dhënë masë sigurimi “arrest me burg”.

3. “I dënuar” është çdo person, shtetas shqiptar, i huaj ose pa shtetësi, i dënuar me burgim me vendim të formës së prerë të gjykatave shqiptare.

4. “I mitur” i privuar nga liria është çdo person nën moshën 18 vjeç ndaj të cilit është dhënë një vendim gjyqësor i formës së prerë që parashikon shprehimisht privimin e lirisë në një institucion të ekzekutimit të vendimeve penale.

5. “Ndëshkim” sipas këtij ligji është masa shtrënguese apo ndaluese e dhënë për të dënuarin apo të paraburgosurin në rastet e shkeljeve të parashikuara në ligj apo aktet nënligjore.

6. “Forcë madhore”, për qëllime të këtij ligji është një situatë natyrore e pazakontë dhe e paparashikuar, që vë në rrezik administrimin dhe menaxhimin e institucionit dhe mund të cenojë jetën dhe shëndetin e të dënuarve.

7. “Situatë emergjente” për qëllime të këtij ligji është një situatë e rrezikshme që përbën një kërcënim serioz, që ndikon ose mund të ndikojë drejtpërdrejt ose tërthorazi, në jetën dhe/apo shëndetin e të dënuarve dhe që, në bazë të të dhënave të besueshme, rezulton se nuk mund të përballohet brenda kufijve normalë të menaxhimit e të administrimit të institucionit.

**Neni 2**

Në nenin 5 riformulohet paragrafi i parë si më poshtë:

“Të paraburgosurit dhe të dënuarit trajtohen me dinjitet dhe duke respektuar të drejtat e themelore. Në çdo rast ndëshkimet apo sjelljet çnjerëzore ose degraduese janë të ndaluara.”

**Neni 3**

Pas nenit 5/1, shtohet neni 5/2 me këtë përmbajtje:

Neni 5/2

Trajtimi i diferencuar i të dënuarve

Trajtimi i diferencuar i të dënuarve, në varësi të sigurisë së institucionit të vuajtjes së dënimit, dhe që është i nevojshëm me qëllim realizimin e funksionit riedukues të dënimit, si edhe rrezikshmërisë që paraqet i dënuari nuk konsiderohen diskriminim, dhe as trajtim çnjerëzor apo degradues.

Diferencimi në trajtim i të dënuarve përcaktohet në këtë ligj, në Rregulloren e Përgjithshme të Burgjeve dhe rregulloret e brendshme të çdo institucioni.

**Neni 4**

Në nenin 7, paragrafi i parë ndryshon me këtë përmbajtje:

 Të drejtat e të paraburgosurit dhe të dënuarve mund të kufizohen ose të hiqen përkohësisht në grup, me urdhër të ministrit të Drejtësisë vetëm në kushtet e situatave të emergjencës në atë masë dhe për aq kohë sa përcaktohet në urdhër.

**Neni 5**

Pas nenit 8, shtohet neni 8/1, me këtë përmbajtje:

Neni 8/1

Veprat penale të kryera nga të burgosurit dhe të paraburgosurit

Hetimet mbi një vepër penale të dyshuar se është kryer nga të dënuarit apo të paraburgosurit, zhvillohen dhe trajtohen në përputhje me legjislacionin në fuqi.

Të dënuarit kur hetohen për një vepër tjetër penale gjatë kohës së vuajtjes së dënimit do të vazhdojnë të qëndrojnë në burg, përveç rasteve kur prokurori vendos ndryshe.

**Neni 6**

1. Në nenin 9, paragrafi i parë ndryshon si më poshtë:

“Trajtimi i të paraburgosurve dhe të dënuarve synon riintegrimin në jetën familjare, shoqërore dhe ekonomike”.

2. Pas paragrafit të katërt shtohet një paragraf si më poshtë:

“Gjatë kohës që i mituri qëndron në IEVP, i ofrohet ndihmë sociale, edukative, arsimore, psikologjike, mjekësore dhe fizike për ri-integrimin e tij, në përshtatje me nevojat individuale dhe në përputhje me grup-moshën, gjininë dhe personalitetin e tij.”

**Neni 7**

1. Në nenin 11, në paragrafin 3, fjala “plan individual riintegrimi” zëvendësohet me “plan individual riedukimi”.

2. Pas paragrafit të fundit shtohen dy paragrafë si vijon:

 “Ministria e Drejtësisë mbështet programe kërkimi dhe vlerësimi rreth funksionimit të sistemit të burgjeve, rolit të tij në riintegrimin e të dënuarit në shoqëri.

Drejtoria e Përgjithshme e Burgjeve informon në mënyrë të vazhdueshme publikun rreth qëllimit të sistemit të burgjeve në mënyrë që të inkurajohet kuptimi më i mirë në publik i rolit të sistemit të burgjeve në trajtimin e të dënuarve.”

**Neni 8**

Neni 12 ndryshohet si më poshtë:

1. Institucionet e ekzekutimit të vendimeve penale, mbi bazën e kategorisë që akomodojnë, ndahen në:

a. Institucionet e ekzekutimit të vendimeve penale për të dënuarit e rritur

b. Institucionet e ekzekutimit të vendimeve penale për të dënuarit e mitur

c. Institucionet e ekzekutimit të vendimeve penale për gratë

ç. Institucionet e paraburgimit

2. Institucionet e ekzekutimit të vendimeve penale mund të ndahen në seksione sipas nevojës së administrimit.

3. Institucionet e ekzekutimit të vendimeve penale, ose seksione brenda tyre, mbi bazën e sigurisë, kategorizohen si më poshtë:

a. siguri e lartë;

b. siguri e zakonshme

c. siguri e ulët

ç. institucion i hapur

4. Krijimi, klasifikimi dhe mbyllja e institucioneve të ekzekutimit të vendimeve penale me burgim apo seksioneve të veçanta në këto institucione bëhen me urdhër të Ministrit të Drejtësisë.

**Neni 9**

Neni 13 riformulohet si më poshtë:

Neni 13

Institucioni i sigurisë së lartë

Institucioni i sigurisë së lartë është institucioni ku ekzekutohen vendimet me burgim:

1. për çdo vepër penale të kryer nga grupi i strukturuar kriminal, organizata kriminale, organizata terroriste dhe banda e armatosur, sipas përcaktimeve të Kodit Penal;
2. për veprat penale për të cilat Kodi Penal parashikon dënimin me burgim të përjetshëm;
3. për veprat penale të kryera nga përsëritësit për të cilat gjykata ka dhënë një dënim jo më të vogël se 15 vite burgim;
4. për krimet kundër jetës për të cilat gjykata ka dhënë një dënim jo më të vogël se 20 vjet burgim;
5. për veprat penale të parashikuara në nenet 100 dhe 101 të Kodit Penal;

Në institucionet e sigurisë së lartë vuajnë dënimin edhe të dënuar të tjerë të cilët në kryerjen e veprës penale ose gjatë vuajtjes së dënimit janë karakterizuar nga qëndrime e sjellje që bëjnë të pamundur qëndrimin në burgjet e kategorive të tjera.

Vendosja fillestare e të dënuarit në IEVP të sigurisë së lartë, bëhet mbi bazën e vendimit të shprehur nga gjykata. Në rastet kur gjykata nuk është shprehur me vendim dhe është rasti i të dënuarve të cilët në kryerjen e veprës penale janë karakterizuar nga qëndrime e sjellje që bëjnë të pamundur qëndrimin në burgjet e kategorive të tjera, vendosja bëhet me kërkesë të prokurorit tek ajo gjykatë. Kërkesa duhet të paraqitet menjëherë dhe gjithsesi jo më vonë se 48 orë nga marrja dijeni për vendimin e gjykatës.

Ndryshimi i klasifikimit të sigurisë për të dënuarit që vuajnë dënimin në institucionin e sigurisë së lartë bëhet nga Komisioni i Vlerësimit të Rrezikshmërisë së të Dënuarve, i ngritur në Drejtorinë e Përgjithshme të Burgjeve. Mbi bazën e këtij vlerësimi, Drejtori i Përgjithshëm i Burgjeve vendos për kalimin ose jo të dënuarit nga institucioni i sigurisë së lartë në institucion të sigurisë së zakonshme. Gjatë gjykimit të çështjes, i dënuari qëndron në institucionin e sigurisë së lartë.

Kundër vendimit të Drejtorit të Përgjithshëm të Burgjeve, i dënuari, mbrojtësi ose e prokurori, mund të paraqesin kërkesë ankimore në gjykatë brenda 10 ditëve nga momenti i njoftimit të vendimit.

Në burgjet e sigurisë së lartë, vihen kufizime në të drejtat e të dënuarit, në rastet dhe sipas kritereve të përcaktuara shprehimisht në këtë ligj.

**Neni 10**

Neni 14 riformulohet si më poshtë:

Neni 14

Institucionet e ekzekutimit të vendimeve penale të sigurisë së zakonshme

Burgjet e sigurisë së zakonshme janë institucionet, ku vuhet dënimi nga të gjithë të dënuarit, me përjashtim të atyre, që vendosen në institucionet e sigurisë së lartë, në institucionet e sigurisë së ulët, në institucione të veçanta dhe në institucione të hapura.

Kur gjykata, në vendimin me burgim, nuk është shprehur për llojin e institucionit, ku do të vuhet dënimi, të dënuarit vendosen në një burg të sigurisë së zakonshme.

Ndryshimi i klasifikimit të sigurisë për të dënuarit që vuajnë dënimin në institucion të sigurisë së zakonshme, bëhet nga Komisioni i Vlerësimit të Rrezikshmërisë së të Dënuarve, i ngritur në Drejtorinë e Përgjithshme të Burgjeve. Mbi bazën e këtij vlerësimi, Drejtori i Përgjithshëm i Burgjeve vendos për kalimin e të dënuarit nga institucioni i sigurisë së zakonshme në institucion të sigurisë së lartë.

Kundër vendimit të Drejtorit të Përgjithshëm të Burgjeve, i dënuari, avokati i tij mbrojtës dhe prokurori, mund të paraqesin kërkesë ankimore në gjykatë brenda 10 ditëve nga momenti i njoftimit të vendimit. Gjykimi i çështjes pezullon vendimin e Drejtorit të Përgjithshëm të Burgjeve.

**Neni 11**

1. Në nenin 15, titulli ndryshon dhe bëhet “institucionet e ekzekutimit të vendimeve penale të sigurisë së ulët”.

2. Paragrafi i dytë riformulohet si më poshtë: “Drejtori i Përgjithshëm i Burgjeve, me kërkesë të drejtorit të institucionit ku i dënuari po vuan dënimin, apo me nismën e vet, për të dënuarit që vuajnë dënimin në IEVP të sigurisë së zakonshme dhe kanë vuajtur jo më pak se 2/3 e dënimit bazuar dhe në raportin e Komisionit të Vlerësimit të Rrezikshmërisë së të Dënuarve, mund të vendosë kalimin e tyre në një burg të sigurisë së ulët.”

**Neni 12**

Pas nenit 15/1 shtohet neni 15/2, me këtë përmbajtje:

“Neni 15/2

 **Institucioni i hapur**

“Institucioni i hapur janë institucione ku vuajnë dënimin:

1. Të dënuarit me burgim, që u kanë mbetur më pak se 6 muaj burgim dhe që bazuar në raportin e Komisionit të Vlerësimit të Rrezikshmërisë të Dënuarve nuk përbëjnë risk sigurie për institucionin apo komunitetin;
2. Të dënuarit me gjysmë liri.

Kalimi i të dënuarve me burgim, në një institucion të hapur bëhet vetëm për të dënuarit që janë duke vuajtur dënimin në një institucion të sigurisë së ulët. Ky transferim bëhet nga Drejtori i Përgjithshëm i Burgjeve, me kërkesë të drejtorit të institucionit ku i dënuari po vuan dënimin, apo me nismën e vet, bazuar në raportin e Komisionit të Vlerësimit të Rrezikshmërisë së të dënuarit.”

**Neni 13**

Neni 16 i ligjit shfuqizohet.

**Neni 14**

Neni 17 riformulohet si më poshtë:

Neni 17

**Institucionet e ekzekutimit të vendimeve penale për gratë dhe të miturit**

 Të miturit kryejnë dënimin në institucione për të mitur dhe në pamundësi, në seksione të veçanta të institucioneve të tjera sipas kritereve të këtij ligji. Për garantimin e interesit më të lartë të miturit, institucioni përkatës duhet të ketë personel të mjaftueshëm, të specializuar dhe të trajnuar në vazhdimësi.”

 I pandehuri i mitur, ndaj të cilit caktohet paraburgimi si masë sigurimi, vendoset vetëm në seksionin për të mitur në mjediset e paraburgimit, ndërsa i mituri i dënuar me burgim vendoset në institucion për ekzekutimin e vendimeve penale për të miturit.

Ndalohet vendosja, mbajtja ose lëvizja e të miturit jashtë institucionit, së bashku me një të rritur të paraburgosur/të dënuar. Mund të bëhet përjashtim nga ky rregull, vetëm në rastet kur të miturit, pavarësisht përkatësisë gjinore, dhe të miturit me të rriturit marrin pjesë bashkërisht në veprimtaritë riedukuese, arsimore, kulturore, sportive dhe veprimtari të tjera me natyrë kulturore dhe edukative.

Të miturit që marrin pjesë në veprimtaritë e renditura në paragrafin më sipër, shoqërohen dhe mbikëqyren në çdo rast nga personeli i Drejtorisë së Përgjithshme të Burgjeve gjatë gjithë kohës së zhvillimit të aktivitetit përkatës.

Në mënyrë që të sigurohet mjedis i sigurt për të miturit në institucionin/seksionin për ta, të miturit ndahen në bazë të grup moshës, llojit dhe rëndësisë së veprës penale, zhvillimit fizik dhe mendor, si dhe karakteristikave të tjera duke mbajtur parasysh interesin më të lartë të të miturit.

 Të paraburgosurit/at dhe të dënuarit/at e mitur/a vendosen veçmas nga të paraburgosurit/të dënuarit e rritur. Të paraburgosurat/të dënuarat e mitura vendosen veçmas nga të paraburgosurit/të dënuarit meshkuj të mitur.

Gratë kryejnë dënimin në institucionet e ekzekutimit të vendimeve penale për gratë në përputhje me këtë ligj.

Nënave u lejohet që të mbajnë me vete fëmijët deri në moshën 3 vjeç. Për kujdesin dhe asistencën ndaj këtyre fëmijëve funksionojnë çerdhe të posaçme. Vendimi për të larguar fëmijën nga nëna para moshës 3 vjeç, merret nga gjykata dhe gjithmonë në interes të fëmijës.”

**Neni 15**

Në nenin 18 paragrafi i dytë riformulohet si vijon:

“Rregulloret e brendshme të institucioneve të ekzekutimit të vendimeve penale hartohen nga një komision i ngritur nga Drejtori i institucionit, me miratim të Drejtorit të Përgjithshëm të Burgjeve.”

**Neni 16**

Në nenin 19, paragrafi i tretë ndryshohet si më poshtë:

“Marrëdhëniet e punës së nëpunësve të administratës civile të Drejtorisë së Përgjithshme të Burgjeve dhe të institucioneve të ekzekutimit të vendimeve penale, rregullohet sipas legjislacionit në fuqi për nëpunësin civil.

**Neni 17**

Pas nenit 19, shtohen nenet 19/1 dhe 19/2 me këtë përmbajtje:

“Neni 19/1

**Komisioni i Vlerësimit të Rrezikshmërisë së të Dënuarve**

“Në Drejtorinë e Përgjithshme të Burgjeve ngrihet Komisioni i Vlerësimit të Rrezikshmërisë së të Dënuarve.

Komisioni i Vlerësimit të Rrezikshmërisë së të Dënuarve ka në përbërje të tij 5 anëtarë, një përfaqësues të shërbimit të sigurisë, një përfaqësues të sektorit ligjor, një përfaqësues të sektorit të çështjeve shoqërore, një përfaqësues të shërbimit shëndetësor dhe specialisti i sektorit të kujdesit social që trajton të dënuarin.

Caktimi i 4 anëtarëve të komisionit, me përjashtim të specialistit të sektorit të kujdesit social, bëhet me urdhër të Drejtorit të Përgjithshëm të Burgjeve dhe ndryshon një herë në vit.

Komisioni i Vlerësimit të Rrezikshmërisë së të dënuarve, i propozon Drejtorit të Përgjithshëm të Burgjeve ndryshimin e klasifikimit të sigurisë së të dënuarit, mbështetur në raportin e vlerësimit të riskut të sigurisë, të hartuar nga IEVP-ja ku i dënuari kryen dënimin.

Komisioni interviston të dënuarin në çdo rast kur duhet të vendosë për ndryshimin e trajtimit të tij dhe e reflekton këtë fakt në raportin e vlerësimit të rrezikshmërisë.

Kriteret për ndryshimin e sigurisë të të dënuarit, afatet e rishikimit të sigurisë, si dhe rregulla të posaçme për ngritjen, funksionimin, përbërjen dhe kompetencat e Komisionit të Vlerësimit të Rrezikshmërisë së të dënuarve, përcaktohen në Rregulloren e Përgjithshme të Burgjeve.”

Neni 19/2

**Instrumenti i Vlerësimit të Rrezikshmërisë**

Drejtoria e Përgjithshme e Burgjeve harton dhe miraton një format të standardizuar për të gjithë institucionet e ekzekutimit të vendimeve penale të instrumentit të vlerësimit të rrezikshmërisë.

**Neni 18**

Në nenin 20, paragrafi i parë, fjala “rehabilitimin social” zëvendësohet me fjalën “riintegrimin”.

**Neni 19**

Në nenin 21 bëhen këto ndryshime:

1. Pas paragrafit të tretë shtohet një paragraf si më poshtë vijon:

“Personeli që është në gatishmëri garanton sigurinë dinamike i cili i njeh të burgosurit që janë nën kontrollin e tyre.”

2. Pas paragrafit të katërt shtohen tre paragrafë me përmbajtje si më poshtë vijon:

 “Për garantimin e interesit më të lartë të të miturit, institucioni përkatës i paraburgimit ose i burgimit duhet të ketë personel të mjaftueshëm, të përzgjedhur me kujdes, të specializuar dhe të trajnuar në vazhdimësi në mënyrë që t’u sigurojë të miturve një rol dhe model pozitiv.”

“Në personelin e institucioneve të paraburgimit dhe të burgimit për të mitur duhet të ketë të paktën një mjek, një infermier, një psikolog, një punonjës social.”

“Sipas nevojave konkrete, institucioni duhet të sigurojë mundësinë e trajtimit nga mjeku specialist, dhe sipas një regjimi kontrolli të përcaktuar.”

**Neni 20**

1. Në fund të paragrafit të dytë, të nenit 24, pas togfjalëshit “psikike të të dënuarve”, shtohet togfjalëshi “për aq sa është e mundur edhe kërkesat e të dënuarve”.

2. Paragrafi i katërt i nenit 24, ndryshon me këtë përmbajtje:

Në vendosjen e të paraburgosurve apo të të dënuarve mbahen parasysh kushtet dhe mundësitë konkrete të çdo institucioni të ekzekutimit të vendimeve penale, por në çdo rast duke iu siguruar kubatura jo më pak se 9 m³ dhe sipërfaqja e banimit jo më pak se 4 m² për çdo të paraburgosur apo të dënuar, dritare që mundësojnë ajrim të mjaftueshëm dhe ndriçim natyral normal për të lexuar e punuar. Drita artificiale duhet të plotësojë standardet teknike, të përcaktuara nga legjislacioni në fuqi. Të paraburgosurve apo të dënuarve u sigurohet energji elektrike e nevojshme për ndriçim dhe nevoja të higjienës personale.

Këto kushte sigurohen edhe kur në institucione të ekzekutimit të vendimeve penale ka raste të mbipopullimit.

**Neni 21**

1. Neni 28 paragrafi i dytë ndryshon si më poshtë:

“Kjo periudhë kohe mund të reduktohet, por jo më pak se 1 orë në ditë për shkaqe të veçanta dhe vetëm me urdhër të drejtorit të institucionit. Në urdhër përcaktohet edhe kohëzgjatja e kësaj mase.”

1. Neni 28 paragrafi i tretë ndryshon si më poshtë:

Ajrimi në mjedise të hapura bëhet në grupe, përveç rasteve të parashikuara në nenin 13/1 dhe në nenin 53 shkronjat “c”, “ç” dhe “d”.

**Neni 22**

1. Në paragrafin e parë të nenit 30, togfjalëshi “këshillim e ndihmë ligjore”, zëvendësohet me togfjalëshin “këshillim e ndihmë ligjore të garantuar nga shteti”.

2. Në nenin 30 pas paragrafit të parë shtohet paragrafi me këtë përmbajtje:

“Komisioni i Pritjes përbëhet nga një përfaqësues i shërbimit të sigurisë, një përfaqësues i sektorit ligjor, një përfaqësues i sektorit të çështjeve shoqërore, një përfaqësues i shërbimit shëndetësor .”

**Neni 23**

Në paragrafin e katërt të nenit 31 togfjalëshi “brenda institucioneve të veçanta” zëvendësohet me togfjalëshin “brenda institucioneve të ekzekutimit të vendimeve penale.

**Neni 24**

Pas nenit 32 shtohet neni 32/1 me këtë përmbajtje:

“Neni 32/1

**Format e motivimit nxitës për të miturin e dënuar**

Kur i mituri tregon sjellje shembullore dhe të denjë, përfshirje në programet edukative dhe aktivitetet e zhvilluara në mjedisin e vuajtjes së dënimit për të mitur, IEVP për të miturit zbaton format e mëposhtme të motivimit nxitës ndaj tij:

a) dhënien e një deklarate mirënjohjeje;

b) heqjen para kohe të një mase disiplinore;

c) dhënien e së drejtës për një vizitë shtesë;

ç) dhënien e së drejtës për një bisedë me videokonference shtesë;

d) dhënie e së drejtës për një telefonatë shtesë;

dh) pranimin e sendeve, të cilat nuk janë të ndaluara për t’u marrë nga të dënuarit në vendin e vuajtjes së dënimit për të mitur;

e) dhënien e së drejtës për të përdorur kompjuter;

ë) plotësimin e një dëshire që çmohet e mundshme dhe proporcionale.

Llojet dhe natyra e sendeve që kanë të drejtë të marrin të miturit në bazë të shkronjës “dh”, të pikës 1, të këtij neni, parashikohen në Rregulloren e Përgjithshme të Burgjeve.”

**Neni 25**

Pas paragrafit të trembëdhjetë të nenit 33, shtohet një paragraf me këtë përmbajtje:

“Ndalohen eksperimentet shëndetësore që përfshijnë të dënuarit dhe që mund të shkaktojnë dëmtime fizike, çrregullime mendore ose dëmtime të tjera.”

**Neni 26**

1. Pas paragrafit të parë, të nenit 41 shtohen paragrafët e mëposhtëm, me këtë përmbajtje:

Të dënuarit dhe të paraburgosurit lejohen të komunikojnë me median. Përjashtim bëjnë rastet kur ka arsye të forta për të mos lejuar këtë gjë për qëllime të ruajtjes së sigurisë brenda IEVP-së, integritetin e viktimave, të burgosurve të tjerë ose të personelit të burgut.

Drejtori i Përgjithshëm i Burgjeve lëshon autorizime me kërkesë të motivuar, për hyrjen e mediave në mjediset e IEVP-së. Gjatë shqyrtimit të kërkesës për autorizim, merren në konsideratë të gjitha aspektet e sigurisë të përmendura në paragrafin e parë të këtij neni.

Në rastin e të paraburgosurve merret miratimi paraprak me shkrim i prokurorit.

2. Në paragrafin e pestë, të nenit 41, pas togfjalëshit “ose të caktuar kryesisht”, shtohet togfjalëshi “përfaqësuesin e ndihmës juridike të garantuar nga shteti”

3. Në paragrafin e fundit shtohet fjalia: “Nuk lejohet kontrolli i korrespondencës mbi letrat që u dërgohen avokatëve mbrojtës dhe organizmave ndërkombëtarë kompetentë në fushën e të drejtave të njeriut”**.**

**Neni 27**

1. Pas paragrafit të dytë, në nenin 43, shtohet paragrafi me këtë përmbajte:

Personat e autorizuar, në urdhrin e inspektimit nga ministri i Drejtësisë, gëzojnë të drejtën të hyjnë në institucionet e përcaktuara në urdhër.

**Neni 28**

Në nenin 47 bëhen këto ndryshime :

1. Riformulohet titulli në: “Kontrolli vetjak i të dënuarve dhe paraburgosurve”

2. Paragrafi i pestë ndryshohet si më poshtë vijon:

 “Me autorizim të drejtorit të institucionit, në rastet, mënyrën dhe procedurën që parashikohet në rregulloren e burgjeve, mund të bëhen edhe kontrolle intime, vetëm nga mjeku i institucionit”.

**Neni 29**

Pas nenit 47 shtohet neni 47/1 dhe 47/2

Neni 47/1

**Kontrolli në mjediset e banimit (dhoma/qeli)**

Kontrolli në mjediset e banimit të burgosurit kryhet nga personeli i specializuar në prani të të burgosurve/paraburgosurve me përjashtim të rasteve kur prania e tyre përbën rrezik për sigurinë fizike të punonjësve të Drejtorisë së Përgjithshëm të Burgjeve.

“Neni 47/2

**Kontrolli vetjak i vizitorëve dhe personelit**

Kontrolli vetjak i parashikuar në nenin 47 të këtij ligji zbatohet edhe për subjektet që kanë statusin e vizitorit dhe personelin e IEVP-ve, sipas rasteve dhe procedurave të parashikuara nga Drejtoria e Përgjithshme e Burgjeve.

**Neni 30**

Në nenin 48 në pikën 2 pas fjalës “grave” shtohet togfjalëshi “dhe të miturave”.

**Neni 31**

Në nenin 52 në fund shtohen paragrafët me këtë përmbajtje:

“Puna nuk mund të jetë një masë disiplinore”.

Ndalohet përdorimi si masë disiplinore i çdo lloj dënimi/ndëshkimi fizik ose trupor, heqje ose kufizim i ushqimit, heqje ose kufizim i kujdesit shëndetësor.”

Masat disiplinore të marra ndaj të miturit nuk duhet të sjellin shkeljen apo cenimin e dinjitetit të tij, trajtimin çnjerëzor, degradues apo dëmtimin e shëndetit të tij fizik ose mendor.”

**Neni 32**

Neni 53 riformulohet si më poshtë:

Neni 53

**Masat disiplinore**

1. Për shkeljet disiplinore zbatohen këto masa:

a) këshillim individual;

b) përjashtim nga veprimtari të përbashkëta deri në 10 ditë;

c) përjashtim nga ajrosja në grup për jo më shumë se 10 ditë;

ç) përjashtimi nga të gjitha veprimtaritë e përbashkëta deri në 14 ditë;

Të dënuarit dhe të paraburgosurit ndaj të cilëve është dhënë një masë disiplinore, në përputhje me shkronjat “b” dhe “ç” vendosen në dhomat e veçimit deri në përfundim të kohëzgjatjes së masës disiplinore.

Ndaj grave, masat e parashikuara në shkronjat “b”, “c” dhe “ç” jepen deri në gjysmën e kohës së parashikuar. Për gratë shtatzëna ose që u është lënë fëmija në institucion, zbatohet vetëm masa disiplinore e parashikuar në shkronjën “a” të këtij neni.

Asnjë i dënuar ose i paraburgosur nuk dënohet dy herë për të njëjtën shkelje për të cilën është shprehur më parë me vendim organi kompetent disiplinor.

Masat disiplinore të përjashtimit nga veprimtaritë e përbashkëta nuk mund të zbatohen në ambientet e veçimit pa një dokument me shkrim, të lëshuar nga mjeku që vërteton gjendjen fizike dhe mendore të të dënuarit. I dënuari apo i paraburgosuri ndaj të cilit merret kjo masë, i nënshtrohet kontrollit mjekësor të përditshëm.

Në këtë rast masat disiplinore administrohen në dosje personale të të dënuarit.

Në rregulloren e burgjeve masat e mësipërme mund të diferencohen në varësi të llojit të institucionit, pa kaluar kufijtë maksimalë.

**Neni 33**

Në nenin 54 bëhen ndryshimet e mëposhtme:

1. Paragrafi i parë ndryshon si më poshtë:

“Masa disiplinore e këshillimit jepet nga drejtori i institucionit”

2. Paragrafi i tretë ndryshon si më poshtë:

“Mjeku mund të marrë pjesë në mbledhjet e komisionit disiplinor pa të drejtë vote. Ai harton në çdo rast një raport mjekësor ku shprehet mbi gjendjen shëndetësore të të paraburgosurit dhe të dënuarit. Ky raport mjekësor shqyrtohet nga komisioni disiplinor për efekt të përcaktimit të masës disiplinore.”

**Neni 34**

1. Në nenin 54/2, pas paragrafit të dytë shtohet një paragraf me këtë përmbajtje:

 “I paraburgosuri ose i dënuari kanë të drejtë të ankohen në gjykatën e vendit ku ndodhet institucioni, për vendimin e dhënë nga komisioni i apelimit. Ankimi duhet të bëhet brenda 15 ditëve, nga njoftimi me shkrim për vendimin e dhënë nga komisioni i apelimit.”

2. Në nenin 54/2, paragrafi i fundit ndryshon si më poshtë:

Masat disiplinore evidentohen në regjistrin e masave disiplinore, në dosjen psiko-sociale dhe në dosjen personale të të dënuarit, menjëherë pasi është dhënë vendimi nga organi kompetent. Në rast të pranimit të ankimit nga ana e komisionit të apelimit apo të gjykatës bëhet menjëherë shënimi përkatës dhe masat konsiderohen të pa dhëna. Ato konsiderohen të pa dhëna në rast mospërsëritjeje për një periudhë 6 - mujore për shkronjën “a” të nenit 53, dhe për një periudhë 1- vjeçare për shkronjat “b”, “c”, “ç” dhe “d” të nenit 53.

**Neni 35**

1. Në nenin 55, paragrafi i parë, ndryshon si vijon:

I paraburgosuri dhe i dënuari mund të vendoset nën regjimin e mbikëqyrjes së veçantë për një periudhë jo më të gjatë se 3 muaj, kur:

1. “rrezikojnë sigurinë për personelin e burgut, vizitorët, kur ka rrezik të dëmtojnë veten ose të tjerët;
2. ka rrezik të pengojnë veprimtarisë e të paraburgosurve ose të dënuarve të tjerë nëpërmjet dhunës ose kërcënimeve;
3. ka rrezik të detyrojnë të paraburgosurit ose të dënuarit e tjerë që t’iu nënshtrohen ose të përfitojnë prej tyre;

ç. ka rrezik të nxisin të tjerët të mos zbatojnë ose të shkelin rregullat individualisht ose në grup.”

2. Paragrafi i dytë ndryshon si më poshtë: “Regjimi i mbikëqyrjes së veçantë vendoset me urdhër të drejtorit të institucionit.

1. Paragrafi i tretë ndryshon si më poshtë:

“Drejtori i institucionit urdhëron drejtpërdrejt për kalimin e të paraburgosurit ose të dënuarit në regjimin e mbikëqyrjes së veçantë, duke vënë menjëherë në dijeni për këtë prokurorin dhe Drejtorin e Përgjithshëm të Burgjeve. I dënuari, i paraburgosuri ose mbrojtësi ka të drejtë të ankimojë urdhrin e drejtorit të institucionit në gjykatë, brenda 10 ditëve nga njoftimi i urdhrit.”

4. Pas paragrafit të tretë shtohet paragrafi i katërt me këtë përmbajtje:

“Regjimi i mbikëqyrjes së veçantë zbatohet në ambientet e brendshme të institucionit ku ndodhet i dënuari apo i paraburgosuri.”

**Neni 36**

1. Në nenin 59 paragrafi i dytë ndryshohet me këtë përmbajtje:

Për të dënuarit e mitur kohëzgjatja e lejeve shpërblyese në total, nuk mund të jetë më shumë se 60 ditë në vit.

2. Pas paragrafit të tretë shtohet paragrafi me këtë përmbajtje:

“Leja shpërblyese i jepet të dënuarit të mitur pasi të ketë vuajtur jo më pak se 1/5 e dënimit, të dhënë nga gjykata.”

3 Për të dënuarit e huaj, rregulla të posaçme të trajtimit me leje shpërblyese përcaktohen në rregulloren e përgjithshme të burgjeve”.

4. Në paragrafin e katër, togfjalëshi “në burgjet apo seksionet e sigurisë së lartë” zëvendësohet me togfjalëshin “në institucionet e sigurisë së lartë”.

5. Në paragrafin e pestë, fjalia e dytë shfuqizohet.

**Neni 37**

Në nenin 66 pas paragrafit të tretë shtohet një paragraf me këtë përmbajtje:

“Përpara transferimit i mituri i nënshtrohet një ekzaminimi mjekësor.”

**Neni 38**

Në nenin 72, pas paragrafit të fundit shtohen dy paragrafë me këtë përmbajtje:

“Mënyra e procedimit nga gjykata bëhet sipas parashikimeve të nenit 471, të Kodit të Procedurës Penale.

Shqyrtimi i ankimit ndaj vendimeve të gjykatës së shkallës së parë do të bëhet sipas rregullave të përgjithshme të përcaktuara në Kodin e Procedurës Penale”

**Neni 39**

Në nenin 74/3, riformulohet germa “a)” si më poshtë:

“a) pranimit të kërkesave ose ankesave nga të dënuarit ose të paraburgosurit, apo nga përfaqësuesit e tyre ligjorë dhe organizatat të cilat e ushtrojnë këtë të drejtë pasi të jetë dhënë pëlqimi paraprak nga ana e të dënuarve ose të paraburgosurve.”

**Neni 40**

1. Pas nenit 74/4, shtohet neni 74/5, me këtë përmbajtje:

Neni 74/5

**Inspektimi nga institucionet shtetërore**

Ministria e Drejtësisë, Shërbimi i Kontrollit të Brendshëm në Burgjeve dhe Drejtoria e Përgjithshme e Burgjeve janë organet kompetente shtetërore për kryerjen e inspektimeve pranë institucioneve të ekzekutimit të vendimeve penale.

Personat e autorizuar, me urdhër nga Ministri i Drejtësisë apo Drejtori i Përgjithshëm i Burgjeve, gëzojnë të drejtën të inspektojnë burgjet dhe të bëjnë verifikime me objekt të përgjithshëm apo tematik.

Objekti i verifikimeve të inspektimit janë vlerësimi i respektimit të kërkesave ligjore për të drejtat dhe trajtimin e të dënuarve apo të paraburgosurve, si edhe çështjet konkrete të përcaktuara në urdhrin e inspektimit.

Pas përfundimit të inspektimit, personat e autorizuar për kryerjen e inspektimeve, përgatisin rekomandimet, sipas rastit, për Ministrin e Drejtësisë apo Drejtorin e Përgjithshëm të Burgjeve, lidhur me marrjen e masave të nevojshme për shkeljet e konstatuara.

**Neni 41**

Neni 76 riformulohet si më poshtë:

Neni 76

**Aktet nënligjore zbatuese**

Ngarkohet Këshilli i Ministrave që me propozimin e Ministrit të Drejtësisë miraton ndryshimet në rregulloren e burgjeve dhe aktet e tjera nënligjore në zbatim të këtij ligji.

Rregulloret e brendshme të çdo institucioni miratohen nga Ministri i Drejtësisë, pas hyrjes në fuqi të rregullores së burgjeve.

Ministri i Drejtësisë në zbatim të ligjit dhe rregullores së burgjeve nxjerr urdhrat e nevojshme.

Deri në daljen e akteve nënligjore në zbatim të këtij ligji, mbeten në fuqi ato

ekzistuese.

**Neni 42**

**Hyrja në fuqi**

Ky ligj hyn në fuqi 15 ditë pas botimit në “Fletoren Zyrtare”.

**K R Y E T A R I**

**Gramoz RUÇI**